二月十六日賞海棠
作者：陸游
朝代：宋

paragraphs: 常年春半花事竟，今年春半花始盛。
衰翁不減少年狂，走馬直與飛蝶競。
妍華有露洗愈明，纖弱無風揺不定。
莫放飄零作紅雨，剩看倩笑臨粧鏡。
溪梅枯槁墮巖谷，山杏輕浮真妾媵。
欲誇絕艶不勝說，縱欠濃香何足病。
華燈銀燭揺花光，翠杓金舩豪酒興。
夜闌感事獨悽然，繁枝空折誰堪贈。